
๏ เสียงฝนบนหลังคา....... ดังซู่ซ่ามิขาดเสียง
วังเวงในสำเนียง............. ด้วยสุ้มเสียงสำเนียงดัง

๏ เม็ดฝนทีละเม็ด............ กลับอึงเอ็ดในภวังค์
เอ็ดอึงถึงความหลัง.......... บ้างเคยหลั่งอัสสุชล

๏ ใบบางกระดิกไหว........ เมื่อบางใบต้องน้ำฝน
ไม่ต่างห่างใจคน.............. อาศัยฝนกระดิกใจ

๏ รี้ริกกระดิกถึง.............. หวนคำนึงบางสมัย
เคยชื่นระรื่นใจ................ บ้างอาลัยแสนโศกา

๏ ระริกกระดิกเพียง......... ตามสุ้มเสียงแห่งวัสสา
วิบไหวในอุรา.................. ผืนวนากระดิกใบ

๏ สนธยาเคยสดสี........... มาวันนี้สิ้นสดใส
เมฆฝนประกาศชัย........... ปิดป้องไว้มิให้ชม

๏ แสงสูรย์จึงสิ้นสวย....... เคยรุ่มรวยสีงามสม
วัสสาพาให้ตรม.............. แสงจ่อมจมพ่ายธารา

๏ แต่คิดพินิจดู................ ฝนพร่างพรูอยู่ท่วมฟ้า
แรงจัดสาดซัดมา............. ฉ่ำผืนหล้าก่อนเลยไป

๏ บ่ฝืนอยู่ยืนนาน............ เพียงวูบผ่านกาลสมัย
เก่งกล้ามาล่าชัย.............. แต่มิได้ตลอดกาล

๏ ครู่เดียวเชี่ยวชนะ......... แล้วก็ละไม่ประสาน
อุตส่าห์มารุกราน............. ครู่มินานก็วางวาย

๏ ฉุกคิดพินิจดู................ พอให้รู้ยังมิสาย
ทุกอย่างรอบข้างกาย....... ล้วนมลายดั่งสายชล

๏ ควรหรือจะยึดมั่น......... ว่าของฉันมั่นแบกขน
ขันธ์ทั่วไร้ตัวตน............... แต่ใจคนสร้าง "ตน" มา

๏ วางได้ใจสว่าง.............. เป็นหนทางดับตัณหา
สิ้นตนในวัฏฏา................. ด้วยฟันผ่าอุ้งมือมาร ๚ะ ๛

......อารยะ คชทีป.....
